b'\n_START_ARTICLE_\nCan Ferrer (Cornell\xc3\xa0 del Terri)\n_START_SECTION_\nDescripci\xc3\xb3\n_START_PARAGRAPH_\nEdifici de planta quadrangular, desenvolupat en una planta semisoterrani i dues plantes superiors. Les parets estructurals s\xc3\xb3n de pedra morterada, amb carreus a les cantonades, emmarcant els forats i en els ampits de les finestres. Les fa\xc3\xa7anes presenten arrebossat deixant els carreus a la vista. Interiorment s\'estructura en tres crugies perpendiculars a la fa\xc3\xa7ana sud-est._NEWLINE_L\'acc\xc3\xa9s es realitza per la fa\xc3\xa7ana de sud-oest i a nivell del pis. La coberta \xc3\xa9s a dues vessants de teula \xc3\xa0rab i acabada amb un r\xc3\xa0fec de tres fileres amb combinaci\xc3\xb3 de teula i rajol.\n_START_SECTION_\nHist\xc3\xb2ria\n_START_PARAGRAPH_\nA la llinda de la porta d\'acc\xc3\xa9s hi consta la seg\xc3\xbcent inscripci\xc3\xb3: "Miquel Farrer, pages de Ravos, 1616"._NEWLINE_A la llinda d\'una finestra del pis de la fa\xc3\xa7ana sud-est hi consta l\'any 1643. En una llinda de la fa\xc3\xa7ana nord-est hi ha l\'any 1630 i en una llinda de la fa\xc3\xa7ana nord-oest hi ha cisellada la inscripci\xc3\xb3 "Pere Balla, 1650".'